KOMISSION LAUSUNTO EY:n perustamissopimuksen 251 artiklan 2 kohdan kolmannen alakohdan c alakohdan nojalla Euroopan parlamentin ehdottamista tarkistuksista neuvoston yhteiseen kantaan ehdotuksesta EUROOPAN PARLAMENTIN JA NEUVOSTON DIREKTIIVI rahoituspalveluiden etämyynnistä kuluttajille ja direktiivien 97/7/EY ja 98/27/EY muuttamisesta KOMISSION EHDOTUSTA MUUTTAVA EY:n perustamissopimuksen 250 artiklan 2 kohdan nojalla

1998/0245 (COD)

KOMISSION LAUSUNTO EY:n perustamissopimuksen 251 artiklan 2 kohdan kolmannen alakohdan c alakohdan nojalla Euroopan parlamentin ehdottamista tarkistuksista neuvoston yhteiseen kantaan ehdotuksesta EUROOPAN PARLAMENTIN JA NEUVOSTON DIREKTIIVI rahoituspalveluiden etämyynnistä kuluttajille ja direktiivien 97/7/EY ja 98/27/EY muuttamisesta

1. Johdanto

EY:n perustamissopimuksen 251 artiklan 2 kohdan kolmannen alakohdan c alakohdassa määrätään, että komissio antaa lausunnon Euroopan parlamentin toisessa käsittelyssä ehdottamista tarkistuksista. Komissio antaa näin ollen seuraavassa lausunnon parlamentin ehdottamasta kahdesta tarkistuksesta.

2. Asiakirjan tausta

Komissio esitti 19. marraskuuta 1998 Euroopan parlamentille ja neuvostolle ehdotuksen [1] Euroopan parlamentin ja neuvoston direktiiviksi rahoituspalveluiden etämyynnistä kuluttajille ja direktiivien 90/619/ETY, 97/7/EY ja 98/27/EY muuttamisesta.

[1] EYVL C 385, 11.12.1998, s. 10.

Talous- ja sosiaalikomitea antoi lausuntonsa 29. huhtikuuta 1999 [2].

[2] EYVL C 169, 16.6.1999, s. 43.

Euroopan parlamentti hyväksyi 5. toukokuuta 1999 ensimmäisessä käsittelyssä lainsäädäntöpäälauselman [3], jolla tehtiin 36 tarkistusta komission ehdotukseen.

[3] EYVL C 279, 1.10.1999, s. 197.

Komissio esitti muutetun ehdotuksensa neuvostolle 23. heinäkuuta 1999 [4].

[4] KOM(1999) 385 lopullinen, 23.7.1999 (EYVL C 177 E, 27.6.2000, s. 21).

Neuvosto sopi yhteisestä kannasta 19. joulukuuta 2001 [5].

[5] EYVL C 58 E, 5.3.2002, s. 32.

Komissio antoi 14. tammikuuta 2002 Euroopan parlamentille tiedonannon [6] neuvoston yhteisestä kannasta.

[6] SEC(2002) 30 lopullinen.

Euroopan parlamentti äänesti 14. toukokuuta 2002 toisessa käsittelyssä kahdesta tarkistuksesta tähän yhteiseen kantaan.

3. Ehdotuksen tarkoitus

Direktiivin tavoitteena on luoda yhtenäiset ja tarkoituksenmukaiset lainsäädäntöpuitteet rahoituspalveluiden etämyyntisopimuksille. Sillä konsolidoidaan ja täydennetään nykyistä lainsäädäntöä, jotta sisämarkkinoiden toiminta helpottuisi ja kuluttajansuojan taso olisi riittävä.

Siihen sisältyy muun muassa vaatimus antaa tietyt tiedot ennen sopimuksen tekemistä, velvollisuus vahvistaa kirjallisesti nämä tiedot, peruutusoikeus, johon sisältyy tiettyjä poikkeuksia erityisten palveluiden osalta, periaate, jonka mukaan ennen peruutusta toimitetut palvelut on maksettava, kuluttajansuoja luottokorttimaksujen osalta, ei-toivotun myynnin kieltäminen, etäviestintävälineiden käyttörajoitus sekä riita-asioiden ratkaisua helpottamaan tarkoitettuja toimenpiteitä.

4. Komission lausunto Euroopan parlamentin tarkistuksista

Euroopan parlamentti hyväksyi toisessa käsittelyssä kaksi tarkistusta (43 ja 44) neuvoston yhteiseen kantaan.

Komissio voi hyväksyä tarkistukset seuraavassa esitettävistä syistä.

Tarkistuksella 43 pyritään käsittelemään ongelmaa, joka liittyy peruuttamisoikeuteen, kun on käytetty notaarin apua. Tarkistuksella lisätään 6 artiklan 3 kohtaan uusi b a alakohta, jonka nojalla jäsenvaltiot voivat säätää, että peruuttamisoikeutta ei sovelleta kaikkiin notaarin avustuksella tehtyihin asiakirjoihin edellyttäen, että notaari vahvistaa, että 5 artiklan 1 kohdassa säädetyt kuluttajan oikeudet on taattu.

Tarkoituksena on itse asiassa ottaa huomioon yhtäältä oikeudelliset ongelmat, jotka liittyvät notaarin avustuksella tehdyn asiakirjan peruuttamiseen, ja toisaalta takuut, joita notaarin käyttö tarjoaa kuluttajansuojan kannalta. Sanamuodossa otetaan huomioon niiden jäsenvaltioiden oikeudellinen tilanne, joissa ei ole roomalaisen oikeuden mukaista notaaria (civil law notaries).

Komissio - tietoisena ongelmasta, joka voi esiintyä, jos peruuttamisoikeutta sovelletaan yhtäläisesti kaikkiin tällaisiin asiakirjoihin, ja ottaen huomioon poikkeukseen liittyvät lisätakuut - hyväksyy säännöksen lisäämisen, jotta asiassa saavutettaisiin kompromissiratkaisu ja direktiivi saataisiin hyväksyttyä nopeasti.

Tarkistuksen 44 tavoitteena on selventää 7 artiklan 3 kohdan säännöksiä, joiden mukaan palvelujen tarjoaja voi vaatia kuluttajalta maksun ennen peruuttamisoikeuden käyttämistä tarjotusta palvelusta vain silloin, jos kuluttaja on etukäteen pyytänyt, että sopimuksen täyttäminen aloitetaan ennen peruuttamisajan päättymistä. Tarkistuksella selkeytetään periaatetta täsmentämällä, että sopimus voidaan panna täytäntöön vasta sen jälkeen, kun kuluttaja on antanut suostumuksensa. Tästä seuraa lisäksi, että palvelun tarjoaja voi päättää olla aloittamatta sopimuksen täytäntöönpanoa ennen peruuttamisajan päättymistä, jolloin kuluttajalta ei voida vaatia mitään korvausta 7 artiklan nojalla.

Komissio pitää selvennystä asianmukaisena ja hyväksyy näin ollen säännöksen lisäämisen, jotta asiassa saavutettaisiin kompromissiratkaisu ja direktiivi saataisiin hyväksyttyä nopeasti.

5. Päätelmä

Komissio muuttaa ehdotustaan EY:n perustamissopimuksen 250 artiklan 2 kohdan nojalla edellä esitetyllä tavalla.